
Text rozhodnutia
Súd: Krajský súd Prešov Spisová značka: 2Sd/107/2010 Identifikačné číslo súdneho spisu: 8010200936 Dátum vydania rozhodnutia: 02. 02. 2011 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2011:8010200936.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Katarínou Morozovou Nemcovou v právnej veci navrhovateľa T. Z., rč. XX XX XX XXXX, trvale bytom I. XX, XXX XX V., proti odporkyni Sociálnej poisťovni, ústredie Bratislava, ul. 29. augusta č. 8, 813 63 Bratislava, o výšku invalidného dôchodku takto r o z h o d o l : P o t v r d z u j e rozhodnutie odporkyne zo dňa 27. októbra 2010 č. XXX XXX XXXX X. Náhradu trov konania účastníkom n e p r i z n á v a. o d ô v o d n e n i e : Preskúmavaným rozhodnutím odporkyňa dňa 27.10.2010 pod č. XXX XXX XXXX X. priznala navrhovateľovi invalidný dôchodok podľa § 70 ods. 1 zákona č. 461/2003 Z. z. o sociálnom poistení v znení neskorších predpisov od 12. februára 2007 v sume 7495 Sk mesačne, pričom navrhovateľovi súčasne podľa § 263a ods. 5 zákona č. 461/2003 Z. z. v znení zákona č. 529/2006 Z. z. zaniká od 12. februára 2007 nárok na doteraz vyplácaný invalidný dôchodok, na ktorý bol prekvalifikovaný čiastočný invalidný dôchodok, ako aj na invalidný dôchodok, na ktorý navrhovateľovi vznikol nárok od 12. februára 2007 podľa § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa § 29 ods. 1 zákona č. 100/1988 Zb. o sociálnom zabezpečení v znení neskorších predpisov v sume 6 397 Sk mesačne. Podľa § 82 zákona č. 461/2003 Z. z. o sociálnom poistení v znení zákona č. 310/2006 Z. z. a v súlade s opatrením Ministerstva práce, sociálnych vecí a rodiny Slovenskej republiky č. 197/2007 Z. z., ktoré ustanovuje percento zvýšenia dôchodkovej dávky, navrhovateľovi od 01. júla 2007 zvýšila odporkyňa invalidný dôchodok na sumu 7 964 Sk mesačne. Podľa § 82 zákona č. 461/2003 Z. z. o sociálnom poistení v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 136/2008 Z. z., ktoré ustanovuje percento zvýšenia dôchodkovej dávky, navrhovateľovi od 01. júla 2008 zvýšila odporkyňa invalidný dôchodok na sumu 8 363 Sk mesačne. Podľa § 293ar ods. 1 zákona č. 461/2003 Z. z. o sociálnom poistení v znení zákona č. 659/2007 Z. z. navrhovateľovi k 01. januáru 2009 patrí invalidný dôchodok v sume 277,70 Eur mesačne. Podľa § 82 zákona č. 461/2003 Z. z. o sociálnom poistení v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 450/2008 Z. z., ktoré ustanovuje percento zvýšenia dôchodkovej dávky, navrhovateľovi od 01. januára 2009 zvýšila odporkyňa invalidný dôchodok na sumu 297,10 Eur mesačne. Podľa § 82 zákona č. 461/2003 Z. z. o sociálnom poistení v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 413/2009 Z. z., ktoré ustanovuje percento zvýšenia dôchodkovej dávky, navrhovateľovi od 01. januára 2010 zvýšila odporkyňa invalidný dôchodok na sumu 306,20 Eur mesačne. Včas podaným opravným prostriedkom sa navrhovateľ domáhal preskúmania tohto rozhodnutia s poukazom na skutočnosti, ktoré uviedol v podanom návrhu, teda že žiada o preskúmanie napadnutého rozhodnutia, ako aj celého konania pod sp. zn. 4Sd 83/2008. Navrhovateľ poukázal na to, že výpočet invalidného dôchodku podľa zákona č. 461/2003 Z. z. s uplatnením nálezu Ústavného súdu č. 310/2006 Z. z. z 07.06.2006 zákona č. 461/2003 Z. z., ktorý navrhovateľ citoval, žiadal, aby jeho invalidita bola preskúmaná od septembra 2004 a následne v októbri bol vydaný kontrolný posudok, ktorý predložil spolu s podaným návrhom na preskúmanie. Podľa navrhovateľa došlo k nesúladu § 263 ods. 2 až 7 a preto u neho pri posudzovaní invalidity sa mal brať zákon č. 100/1988 Zb., kde zostávajú v platnosti podmienky posúdenia percentuálnej miery invalidity a teda naďalej ostáva v platnosti súbeh chorôb a 66% - ný plný invalidný dôchodok. Pri jeho posúdení v roku 2004 došlo práve k tomu, že požiadal Sociálnu poisťovňu, oddelenie posudkovej činnosti Humenné dňa 28.12.2006 z podaného návrhu nie je ďalej možné zistiť, čoho sa navrhovateľ domáhal. K návrhu na preskúmanie napadnutého rozhodnutia zo dňa 27.10.2010 doložil navrhovateľ aj jeho písomné podanie zo dňa 28.12.2006 adresované Sociálnej poisťovni, pobočka Humenné, ktorým žiadal o prehodnotenie invalidného dôchodku podľa nálezu Ústavného súdu zo dňa 07.06.2006, žiadal o nové obodovanie prihliadnutím na jeho terajší zdravotný stav, t. j. ku 28.12.2006. Súčasťou návrhu na preskúmanie napadnutého rozhodnutia je aj výpočet navrhovateľa ohľadom invalidného dôchodku v rokoch 2002 až 2010, podľa ktorého mu dlží Sociálna poisťovňa, ústredie Bratislava doplatok v celkovej výške 20.362,10 Eur za roky 2004 až 2010. Krajský súd v Prešove vytýčil pojednávanie na deň 02.02.2011, ktoré predvolanie bolo doručené navrhovateľovi dňa 17.01.2011. Navrhovateľ zaslal písomné stanovisko k predmetnej veci zo dňa 11.01.2011 doručené krajskému súdu 13.01.2011, v ktorom uviedol, že poukazuje na nesprávne hodnotenie sociálnej poisťovne jeho prípadu a má za to, že nedošlo zo strany sociálnej poisťovne k správnemu právnemu postupu a naplneniu rozsudku. Poukázal na to, že je poberateľom invalidného dôchodku od 01.01.2004 podľa zákona č. 461/2003 Z. z. o sociálnom poistení, pričom rozhodnutím zo dňa 02.02.2004 bol jeho čiastočný invalidný dôchodok preklasifikovaný na invalidný dôchodok, nakoľko bola splnená podmienka percentuálneho poklesu miery schopnosti vykonávať zárobkovú činnosť podľa § 71 citovaného zákona. Zdôraznil, že dňa 29.12.2006 nepožiadal o priznanie invalidného dôchodku, ale o preskúmanie jeho zdravotného stavu, čo sa týka ústavného zákona, teda nálezu Ústavného súdu zo dňa 07.06.2006 a následne o prehodnotenie jeho invalidného dôchodku. Poukázal na list sociálnej poisťovne zo dňa 09.12.2010, podľa ktorého dosiahol percentuálnu výšku miery poklesu schopnosti vykonávať zárobkovú činnosť na 70% až 75%. Podľa jeho názoru v roku 2010 došlo len k potvrdeniu predchádzajúceho rozhodnutia a pritom posudkový lekár nebral do úvahy posledné vyšetrenie CT. Zároveň poukázal na list sociálnej poisťovne zo dňa 03.04.2007, v ktorom mu bolo oznámené, že nemôžu rozhodnúť o priznaní invalidného dôchodku pre nedostatky v aplikačnom programe. Až rozhodnutím v roku 2008 dostal navrhovateľ plný invalidný dôchodok, na ktorý čakal rok aj mesiac. Vymeriavacie základy za roky 2004, 2005 a 2006 sú súhrnom súm jeho invalidného dôchodku, len bolo potrebné matematicky zdôvodniť, ako to urobil on v písomnom podaní zo dňa 15.12.2010. Podotkol, že v týchto rokoch nepracoval. Čo sa týka predvolania na pojednávanie, navrhovateľ zaslal písomné ospravedlnenie neúčasti zo dňa 24.01.2011, ktoré bolo súdu doručené 28.01.2011, v ktorom sa ospravedlnil z neúčasti na pojednávaní z dôvodu, že v podanej veci predložil dňa 15.12.2010 písomné podanie a uviedol v ňom rozhodujúcu diagnózu cervikolobulárny emphyzem pľúc. Táto choroba a choroba kĺbov artritída mu už nedovoľuje, aby zvládol náročný cestovný a pracovný program na jeden deň, preto sa ospravedlnil z účasti na pojednávaní na deň 02.02.2011 s tým, že podotkol, že nejde o nový prípad, ale o pokračovanie s priamym súvisom s konaním vo veci 4Sd 83/2008. Odporkyňa sa vo veci písomne vyjadrila podaním zo dňa 24.01.2011 a vzhľadom na odôvodnenie napadnutého rozhodnutia žiadala toto rozhodnutie ako vecne správne potvrdiť. Poverený zástupca odporkyne navrhol preskúmavané rozhodnutie ako vecne správne potvrdiť z dôvodov, ktoré boli uvedené tak v písomnom vyjadrení, ako aj samotnom rozhodnutí zo dňa 27.10.2010. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie, ako aj konanie, ktoré jeho vydaniu predchádzalo, oboznámil sa s posudkovým a dávkovým spisom odporkyne, ako aj konaním vo veci 4Sd 83/2008 a zistil tento skutkový stav. Žiadosťou zo dňa 09.11.1992 navrhovateľ požiadal o priznanie čiastočného invalidného dôchodku. Navrhovateľ bol uznaný za čiastočne invalidného podľa § 37 ods. 1 písm. a) zákona č. 100/1988 Zb., lebo pre dlhodobo nepriaznivý zdravotný stav je síce schopný vykonávať svoje doterajšie, ako aj iné rovnako kvalifikované zamestnanie, len za zvlášť uľahčených pracovných podmienok a podstatnom poklesu na zárobku. Za čiastočne invalidného bol navrhovateľ uznaný od 20.11.1992. Z dávkového spisu je ďalej preukázané, že navrhovateľ bol dňa 12.02.2007 na základe jeho žiadosti o kontrolnú lekársku prehliadku zo dňa 29.12.2006 v súlade s nálezom Ústavného súdu SR č. 460/2006 Z. z. komplexne zdravotne posúdený posudkovým lekárom Sociálnej poisťovne, pobočky Humenné so záverom, že nie je už čiastočne invalidný podľa § 37 ods. 3 písm. a) zákona č. 100/1988 Zb. v znení zákona č. 194/1994 Z. z. a zákona č. 107/1999 Z. z., ale je invalidný podľa § 29 ods. 3 písm. a) zákona č. 100/1988 Zb. v znení neskorších predpisov, lebo pre dlhodobo nepriaznivý zdravotný stav je neschopný vykonávať akékoľvek sústavné zamestnanie. Zmena čiastočnej invalidity na invaliditu bola dňom 12.02.2007. Z celkového posudku vyplýva, že ide o 54 ročného posudzovaného čiastočne invalidného dôchodcu, ktorý pre ochorenie pľúc, u ktorého došlo k zhoršeniu zdravotného stavu pridružením psoriatickej artritídy s postihnutím najmä váhonosných kĺbov bol uznaný za invalidného dňom 12.02.2007. V konaní vedenom pod sp. zn. 4Sd 83/2008 na Krajskom súde v Prešove, ktorého predmetom bolo preskúmanie rozhodnutia odporkyne zo dňa 14.01.2008, 17.01.2008 a 11.12.2008, boli predmetné rozhodnutia rozsudkom zo dňa 14.06.2010 zrušené a vec bola vrátená odporkyni na ďalšie konanie. V zmysle predmetného rozsudku bolo realizované posúdenie zdravotného stavu na účely trvania invalidity na základe podnetu navrhovateľa zo dňa 29.12.2006, ktoré vykonala Sociálna poisťovňa, ústredie so sídlom v Humennom dňa 23.09.2010. Posudkový lekár určil pri vyšetrení zdravotného stavu u navrhovateľa choroby: generalizovaná psoriáza s kĺbovým postihnutím, pľúcny emphyzem, stav po pneumothoraxe vpravo, chronická obštrukčná choroba pľúc, obojastranná percepčná porucha sluchu ľavej strany. Za rozhodujúce zdravotné postihnutia určil posudkový lekár choroby kože a podkožného väziva, ktoré podľa prílohy č. 4 k zákonu č. 461/2003 Z. z. o sociálnom poistení zaradil pod kapitolu XIV, položka 4b a určil 70% - nú mieru poklesu vykonávať zárobkovú činnosť u navrhovateľa. Ako iné zdravotné postihnutia uviedol choroby dýchacej sústavy, ktoré podľa prílohy č. 4 k zákonu zaradil pod kapitolu VIII, oddiel B, pod položku 7b a určil 5% - né navýšenie miery schopnosti vykonávať zárobkovú činnosť u navrhovateľa, teda spolu 75%. Podľa celkového posudku ide o 58 ročného posudzovaného s ukončeným stredoškolským vzdelaním, naposledy pracoval ako ekonóm, čiastočne invalidný od roku 1992. Pre ochorenie pľúc od 12.12.2007 bol uznaný za invalidného podľa zákona č. 100/1988 Zb. pre zhoršenie zdravotného stavu a to pre pridruženú psoriatickú artritídu. Ide o chronické recidivujúce kožné ochorenie s generalizovanými výsevmi aj viackrát do roka a o psoriatickú artritídu. Invaliditu stanovil posudkový lekár od 12.02.2007, teda od dňa posúdenia zdravotného stavu na základe reumatologického vyšetrenia zo dňa 02.02.2007, podľa ktorého ide o psoriatickú artritídu s postihnutím aj veľkých kĺbov s obmedzením pohyblivosti v obidvoch coxách. Na generalizovanú psoriázu s psoriatickou artritídou bol navrhovateľovi priznaná 75% - ná miera poklesu schopnosti vykonávať zárobkovú činnosť, ktorú posudkový lekár navýšil o 5% pre pľúcne ochorenie s chronickou obštrukčnou ventilačnou poruchou stredne ťažkého stupňa na hranici ťažkého stupňa. Miera poklesu schopnosti u navrhovateľa je 75%. Zároveň posudkový lekár uviedol, že invaliditu podľa zákona č. 100/1988 Zb. od 15.10.2004 ako žiada posudzovaný nemožno uznať, pretože pľúcny nález z 30.09.2004 bol charakterizovaný ako stabilizovaný, hodnoty spirometrie vykazovali stredne ťažkú obštrukčnú ventilačnú poruchu a podmieňovali aj naďalej iba čiastočnú invaliditu. Ďalšie pľúcne vyšetrenia zo dňa 05.10.2006 a 14.02.2008 boli mierne zlepšené oproti roku 2004. K zhoršeniu zdravotného stavu došlo až v roku 2007, kedy podľa reumatologického vyšetrenia zo dňa 02.02.2007 išlo už o psoriatickú artritídu s postihnutím oboch bedrových kĺbov s obmedzenou pohyblivosťou. Podľa výroku posudku je navrhovateľ invalidný podľa § 29 ods. 3 písm. a) zákona č. 100/1988 Zb. v znení neskorších predpisov, lebo pre dlhodobo nepriaznivý zdravotný stav je neschopný vykonávať akékoľvek sústavné zamestnanie. Navrhovateľ je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť u navrhovateľa je 75%. Zmena čiastočnej invalidity na invaliditu je dňom 12.02.2007. Na základe lekárskej správy z 23.09.2010 vydala odporkyňa napadnuté rozhodnutie zo dňa 27.10.2010 pod č. XXX XXX XXXX X, ktorým podľa § 70 ods. 1 zákona č. 461/2003 Z. z. o sociálnom poistení v znení neskorších predpisov navrhovateľovi priznala od 12.02.2007 invalidný dôchodok v sume 7 495,- Sk mesačne a súčasne podľa § 263a ods. 5 zákona č. 461/2003 Z. z. o sociálnom poistení v znení zákona č. 529/2006 Z. z. zanikol navrhovateľovi od 12.02.2007 nárok na doteraz vyplácaný invalidný dôchodok, na ktorý bol prekvalifikovaný čiastočný invalidný dôchodok, ako aj na invalidný dôchodok, na ktorý mu vznikol nárok 12.02.2007 podľa § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. podľa § 29 ods. 1 zákona č. 100/1988 Zb. o sociálnom zabezpečení v znení neskorších predpisov v sume 6 397,- Sk mesačne. Zároveň tým istým rozhodnutím podľa § 82 zákona č. 461/2003 Z. z. o sociálnom poistení v znení zákona č. 310/2006 Z. z. v súlade s opatrením Ministerstva práce, sociálnych vecí a rodiny SR č. 197/2007 Z. z. bol invalidný dôchodok od 01.06.2007 zvýšený na sumu 7 960,- Sk mesačne podľa Opatrenia Ministerstva práce, sociálnych vecí a rodiny SR č. 136/2008 Z. z. od 01.06.2008 bol zvýšený na sumu 8 363,- Sk mesačne. Zároveň podľa § 293ar ods. 1 zákona č. 461/2003 Z. z. o sociálnom poistení v znení zákona č. 659/2007 Z. z. k 01.01.2009 patrí navrhovateľovi invalidný dôchodok v sume 277,70 Eur mesačne, ktorý bol podľa § 82 zákona č. 461/2003 Z. z. o sociálnom poistení v súlade s opatreniami Ministerstva práce, sociálnych vecí a rodiny SR č. 450/2008 k 01.01.2009 zvýšený na 297,10 Eur mesačne a v súlade s opatrením Ministerstva práce, sociálnych vecí a rodiny SR 413/2009 Z. z. od 01.01.2010 zvýšený invalidný dôchodok na sumu 306,20 Eur mesačne. Výrok rozhodnutia odôvodnila odporkyňa tým, že podľa § 263 ods. 1 prvej vety zákona č. 461/2003 Z. z. o sociálnom poistení invalidný dôchodok, ktoré boli priznané podľa predpisov účinných pred 01. januárom 2004 sa považujú po 31. decembri 2003 za invalidný dôchodok podľa tohto zákona v sume, v akej patrili k 31. decembru 2003 a vyplácajú sa aj po tomto dni za podmienok ustanovených predpismi účinnými do 31. decembra 2003, ak tento zákon neustanovuje inak. Vzhľadom na to, že bol navrhovateľovi priznaný čiastočný invalidný dôchodok podľa predpisov účinných pred 1. januárom 2004, na základe žiadosti bol navrhovateľov dlhodobo nepriaznivý zdravotný stav opätovne preskúmaný podľa predpisov účinných do 31. decembra 2003, na účely posúdenia nároku na invalidný dôchodok podľa §29 ods. 1 zákona č. 100/1988 Zb. v znení neskorších predpisov, podľa ktorého občan má nárok na invalidný dôchodok, ak sa stal invalidným, bol zamestnaný po dobu potrebnú na nárok na tento dôchodok a v čase vzniku invalidity nesplnil podmienky nároku na starobný dôchodok. Navrhovateľov dlhodobo nepriaznivý zdravotný stav bol posúdený posudkovým lekárom sociálneho poistenia Sociálnej poisťovne, pobočka Humenné a výsledok jeho posúdenia je uvedený v lekárskej správe - odbornom posudku o invalidite z 23. septembra 2010, z ktorého vyplýva, že ste boli uznaný podľa § 29 ods. 3 písm. a) zákona č. 100/1988 Zb. v znení neskorších predpisov za invalidného. Počet rokov doby zamestnania potrebný na nárok na invalidný dôchodok poistenca vo veku nad 28 rokov je päť rokov a zisťuje sa z posledných desiatich rokov pred vznikom invalidity. V posledných desiatich rokoch pred vznikom invalidity, pred 12. februárom 2007, t. j. v období od 12. februára 1997 do 11. februára 2007 získal navrhovateľ 2145 dní doby zamestnania, presný rozpis je uvedený v priloženom osobnom liste dôchodkového poistenia (ďalej len „osobný list zabezpečenia"). Z uvedeného vyplýva, že navrhovateľ splnil podmienku potrebného počtu rokov doby zamestnania na vznik nároku na invalidný dôchodok. Ku dňu vzniku invalidity navrhovateľ nesplnil podmienky nároku na starobný dôchodok, čím splnil všetky podmienky nároku na invalidný dôchodok podľa § 29 ods. 1 zákona č. 100/1988 Zb. v znení i skorších predpisov. Suma invalidného dôchodku bola vypočítaná z priemerného mesačného zárobku určeného z rozhodného obdobia za roky 1997,1998, 2004, 2005, 2006, ktorý je v sume 7 390 Sk. Podľa § 12 ods. 6 zákona č. 100/1988 Zb., ak priemerný mesačný zárobok určený z rozhodného obdobia prevyšuje sumu 2 500 Sk, započíta sa suma 2 500 Sk v plnej sume, zo sumy nad 2 500 Sk do 6 000 Sk jedna tretina a zo sumy nad 6 000 Sk do 10 000 Sk jedna desatina; na sumu nad 10 000 Sk sa neprihliada. V súlade s uvedeným sa priemerný mesačný zárobok bol upravený na sumu 3 806 Sk. Podľa § 30 ods. 1 zákona č. 100/1988 Zb. v znení zákona č. 194/1994 Z. z. sa navrhovateľovi na účely určenia sumy invalidného dôchodku pripočítala doba od vzniku nároku na invalidný dôchodok do dosiahnutia dôchodkového veku. Celková započítaná doba zamestnania je 36 rokov a 166 dní. Započítaná doba zamestnania rozhodná na určenie sumy dôchodku je 34 rokov. Z toho: - v III. pracovnej kategórii 34 rokov - v II. pracovnej kategórii 0 rokov - v I. pracovnej kategórii 0 rokov - vo zvlášť zvýhodnenej I.AA pracovnej kategórii 0 rokov. Pretože navrhovateľ získal ku dňu vzniku nároku na invalidný dôchodok dobu zamestnania, ktorá spolu s pripočítanou dobou tvorí najmenej 25 rokov, na dobu zamestnania pred 18. rokom veku sa neprihliada. Dôchodok bol vymeraný z III. pracovnej kategórie. Invalidný dôchodok je 59 % Priemerného mesačného zárobku, čo je 2 246 Sk mesačne. K uvedenej sume patrí úprava podľa zákona č. 306/2002 Z. z. v znení zákona č. 639/2002 Z. z. o 3 788 Sk mesačne na 6 034 Sk mesačne a zvýšenie podľa zákona č. 222/2003 Z. z. o 363 Sk mesačne na 6 397 Sk mesačne. Suma invalidného dôchodku sa ďalej podľa § 82 ods. 1 zákona č. 461/2003 Z. z. zvyšuje o 6,25 % určeného opatrením Ministerstva práce, sociálnych vecí a rodiny Slovenskej republiky č 197/2007 Z. z., t. j. o 400 Sk mesačne, na 6 797 Sk mesačne. Suma invalidného dôchodku sa ďalej podľa § 82 ods. 1 zákona č. 461/2003 Z. z. zvyšuje o 5 % určeného opatrením Ministerstva práce, sociálnych vecí a rodiny Slovenskej republiky c. 136/2008 Z. z., t. j. o 340 Sk mesačne, na 7 137 Sk mesačne. Suma invalidného dôchodku 7 137 Sk mesačne podľa § 293ar ods. 1 zákona č. 461/2003 Z. z. v znení zákona č. 659/2007 Z. z. po prepočítaní konverzným kurzom (1 EUR = 30,1260 SKK) a zaokrúhlení na 10 eurocentov nahor je 237,00 EUR mesačne. Suma invalidného dôchodku sa ďalej podľa § 82 ods. 1 zákona č. 461/2003 Z. z. v znení zákona č. 449/2008 Z. z. zvyšuje o 6,95 % určeného opatrením Ministerstva práce, sociálnych vecí a rodiny Slovenskej republiky č. 450/2008 Z. z., t. j. o 16,50 EUR mesačne, na 253,50 EUR mesačne. Suma invalidného dôchodku sa ďalej podľa § 82 ods. 1 zákona č. 461/2003 Z. z. v znení zákona č. 449/2008 Z. z. zvyšuje o 3,05 % určeného opatrením Ministerstva práce, sociálnych vecí 3 rodiny Slovenskej republiky č. 413/2009 Z. z., t. j. o 7,80 EUR mesačne, na 261,30 EUR mesačne. Keďže sa žiadosť o zvýšenie sumy poberaného dôchodku považuje aj za žiadosť o uplatnenie nároku na invalidný dôchodok podľa § 70 ods. 1 zákona č. 461/2003 Z. z. v znení neskorších predpisov, bol nárok na invalidný dôchodok posúdený aj podľa § 70 ods. 1 zákona č. 461/2003 Z. z. v znení neskorších predpisov. Podľa § 70 ods. 1 zákona č. 461/2003 Z. z. v znení neskorších predpisov nárok na invalidný dôchodok vzniká, ak sa poistenec stal invalidným, získal potrebný počet rokov obdobia dôchodkového poistenia podľa § 72 zákona č. 461/2003 Z. z. v znení neskorších predpisov ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok. Za invalidného bol navrhovateľ uznaný z dôvodu, že jeho pokles schopnosti vykonávať zárobkovú činnosť bol o viac ako 70 % v porovnaní so zdravou fyzickou osobou. Dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne, pobočka Humenné a výsledok jeho posúdenia je uvedený v lekárskej správe z 23. septembra 2010, ktorá tvorí neoddeliteľnú súčasť odôvodnenia tohto rozhodnutia a sú v nej uvedené všetky rozhodujúce skutočnosti, ktoré boli podkladom na vyslovenie posudkového záveru o invalidite. Počet rokov dôchodkového poistenia potrebný na nárok na invalidný dôchodok poistenca vo veku nad 28 rokov je päť rokov a zisťuje sa z posledných desiatich rokov pred vznikom invalidity. V posledných desiatich rokoch pred vznikom invalidity, pred 12. februárom 2007, t. j. v období od 12. februára 1997 do 11. februára 2007 navrhovateľ získal 2145 dní obdobia dôchodkového poistenia, presný rozpis je uvedený v priloženom osobnom liste dôchodkového poistenia (ďalej len „osobný list"). Z uvedeného vyplýva, že navrhovateľ splnil podmienku potrebného počtu rokov obdobia dôchodkového poistenia na vznik nároku na invalidný dôchodok. Ku dňu vzniku invalidity navrhovateľ splnil aj ostatné podmienky nároku na invalidný dôchodok, čím Vám vznikol nárok na invalidný dôchodok podľa § 70 ods. 1 zákona č. 461/2003 Z. z. v znení neskorších predpisov. Suma invalidného dôchodku je určená podľa § 73 ods. 1 zákona č. 461/2003 Z. z. v znení zákona č. 600/2003 Z. z. ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Priemerný osobný mzdový bod 0,8296 podľa § 63 ods. 1 zákona č. 461/2003 Z. z. je podiel úhrnu osobných mzdových bodov zistených za rozhodujúce obdobie a obdobia dôchodkového poistenia v rozhodujúcom období vyjadreného v rokoch. Prehľad hodnôt osobných mzdových bodov za jednotlivé kalendárne roky je uvedený v priloženom osobnom liste. Rozhodujúcim obdobím podľa § 63 ods. 7 až 12 zákona č. 461/2003 Z. z. v znení zákona c. 244/2005 Z. z sú kalendárne roky 1984 až 2006. Podľa § 63 ods. 4 písm. d) zákona č. 461/2003 Z. z. v znení zákona č. 584/2005 Z. z. je priemerný osobný mzdový bod v hodnote nižšej ako 1, pripočítava sa z rozdielu medzi hodnotou 1,0 a priemerným osobným mzdovým bodom v roku 2007 32 %. Priemerný osobný mzdový bod po úprave je 0,8842. K 12. februáru 2007, t. j. ku dňu vzniku invalidity, získal navrhovateľ 10615 dní obdobia dôchodkového poistenia, ku ktorému sa pripočíta obdobie od vzniku nároku na invalidný dôchodok do dosiahnutia dôchodkového veku v rozsahu 2691 dní, t. j. spolu 13306 dní. Rok dôchodkového poistenia podľa § 60 ods. 8 zákona č. 461/2003 Z. z. v znení neskorších predpisov je 365 dní dôchodkového poistenia, preto ste získali 36,4548 rokov obdobia dôchodkového poistenia pripočítaného obdobia, presný rozpis je uvedený v osobnom liste. Aktuálna dôchodková hodnota platná k 12. februáru 2007 je 232,51 Sk. Suma invalidného dôchodku je 7 495 Sk mesačne. Obdobie dôchodkového poistenia, rozhodujúce obdobie na výpočet dôchodku, sumy vymeriavacích základov na určenie poistného na dôchodkové poistenie ( t. j. osobných vymeriavacích základov), všeobecných vymeriavacích základov, osobné mzdové body sú uvedené na osobnom liste, ktorý tvorí prílohu rozhodnutia a je jeho neoddeliteľnou súčasťou. Podľa § 263a ods. 5 zákona č. 461/2003 Z. z. v znení zákona č. 529/2006 Z. z. sú súčasne splnené podmienky nároku na výplatu invalidného dôchodku, na ktorý bol navrhovateľovi prekvalifikovaný čiastočný invalidný dôchodok, invalidného dôchodku, na ktorý vznikol nárok od 12. februára 2007 podľa zákona účinného do 31. decembra 2003 a invalidného dôchodku podľa zákona účinného od 1. januára 2004, vypláca sa invalidný dôchodok v najvyššej sume a nároky na dôchodky v nižších sumách zanikajú. Pretože k 12. februáru 2007 suma vyplácaného invalidného dôchodku, na ktorý bol prekvalifikovaný čiastočný invalidný dôchodok priznaný podľa zákona účinného do 31. decembra 2003 je 4 728 Sk mesačne, suma invalidného dôchodku, na ktorý navrhovateľovi vznikol nárok podľa zákona účinného do 31. decembra 2003 (§29 ods. 1 zákona č. 100/1988 Zb. v znení neskorších predpisov) je 6 397 Sk mesačne a suma invalidného dôchodku, na ktorý navrhovateľovi vznikol nárok podľa zákona účinného od 1. januára 2004 (§70 ods. 1 zákona č. 461/2003 Z. z. v znení neskorších predpisov) je 7 495 Sk mesačne, patrí navrhovateľovi invalidný dôchodok v najvyššej sume a nárok na dôchodky v nižších sumách zaniká. Suma invalidného dôchodku sa ďalej podľa § 82 ods. 2 zákona č. 461/2003 Z. z. zvyšuje od 1. júla 2007 o 6,25 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 197/2007 Z. z.), čo je o 469 Sk mesačne, na 7 964 Sk mesačne. Suma invalidného dôchodku sa ďalej podľa § 82 ods. 2 zákona č. 461/2003 Z. z. zvyšuje od 1. júla 2008 o 5 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 136/2008 Z. z.), čo je o 399 Sk mesačne, na 8 363 Sk mesačne. Suma invalidného dôchodku 8 363 Sk mesačne podľa § 293ar ods. 1 zákona č. 461/2003 Z. z. v znení zákona č. 659/2007 Z. z. po prepočítaní konverzným kurzom (1 EUR = 30,1260 SKK) a zaokrúhlení na 10 eurocentov nahor je 277,70 EUR mesačne. Suma invalidného dôchodku sa podľa § 82 zákona č. 461/2003 Z. z. v znení neskorších predpisov zvyšuje od 1. januára 2009 o 6,95 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 450/2008 Z. z), čo je o 19,40 EUR mesačne, na 297,10 EUR mesačne. Suma invalidného dôchodku sa ďalej podľa § 82 zákona č. 461/2003 Z. z. v znení neskorších predpisov zvyšuje od 01. januára 2010 o 3,05% (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 413/2009 Z. z.), čo je o 9,10 Eur mesačne, na 306,20 Eur mesačne. Predmetným rozhodnutím bol na základe rozsudku Krajského súdu v Prešove pod sp. zn. 4Sd 83/2008-103 zo dňa 04.06.2010 popísaný chronologicky celý postup určenia dátumu vzniku invalidity u navrhovateľa, ako aj celkového postupu podľa ktorého v zmysle zákonných ustanovení zákona č. 100/1988 Zb., ako aj zákona č. 461/2003 Z. z. došlo k výpočtu výšky invalidného dôchodku navrhovateľa. Súd konštatuje, že odporkyňa v konaní postupovala podľa ustanovení § 209 ods. 1 až 4 zákona č. 461/2003 Z. z., vydala rozhodnutia na základe dostatočne zisteného stavu náležite odôvodnené, pričom poukázala na postup a zdôvodnila každý postup, ktorým došla k výpočtu konečnej výšky invalidného dôchodku u navrhovateľa. Zároveň v rozhodnutí poukázala na dôvody, pre ktoré rozhodla tak, ako je uvedené vo výrokovej časti napadnutého rozhodnutia. Zdôvodnila aj tie skutočnosti, na základe ktorých došlo k záveru, že navrhovateľ je invalidný podľa § 29 ods. 3 písm. a) zákona č. 100/1988 Zb. od 12.02.2007 s poukazom na zhoršenie zdravotného stavu, ktorý sa týka diagnózy, ktorá bola stanovená za rozhodné zdravotné postihnutie a to sú choroby kože a podkožného väziva, konkrétne psoriatickú artritídu s postihnutím oboch bedrových kĺbov s obmedzenou pohyblivosťou, ku ktorému zhoršeniu zdravotného stavu došlo na základe odborného lekárskeho nálezu reumatologického vyšetrenia z 02.02.2007. V napadnutom rozhodnutí zároveň odporkyňa poukázala aj na základnú požiadavku navrhovateľa ohľadom prepočtu výšky invalidného dôchodku a to roky 2004 až 2006. Sám navrhovateľ uviedol, že v týchto rokoch nepracoval. S poukazom na základné ustanovenia zákona č. 100/1988 Zb. ako aj následne zákona účinného od 01.01.2004 č. 461/2003 Z. z. odporkyňa sa v plnom rozsahu zaoberala všetkými skutočnosťami, ktoré boli dôležité pri výpočte invalidného dôchodku a na tieto poukázala v napadnutom rozhodnutí. Týmto spôsobom odporkyňa naplnila dôvody zrušenia rozhodnutí. Na základe takto zisteného skutkového stavu súd dospel k záveru, že opravný prostriedok navrhovateľa nie je dôvodný. Nakoľko bol navrhovateľ uznaný za čiastočne invalidného podľa § 37 zákona č. 100/1988 Zb. rozhodnutím Slovenskej správy sociálneho zabezpečenia dňa 07.12.1992 č. XX XX XX XXXX, musel súd pri posúdení jeho zdravotného stavu vychádzať aj zo zákona účinného do 31.12.2003. Podľa § 37 ods. 3 písm. a) zákona č. 100/1988 Zb., občan je čiastočne invalidný, ak pre dlhodobo nepriaznivý zdravotný stav jeho telesné alebo duševné schopnosti dosahujú polovicu schopností na výkon sústavného zamestnania u zdravých občanov. Občan je čiastočne invalidný, ak pre dlhodobo nepriaznivý zdravotný stav jeho telesné alebo duševné schopnosti dosahujú polovicu schopností na výkon sústavného zamestnania u zdravých občanov. Podľa § 37 ods. 1 písm. a) zákona č. 100/1988 Zb., občan má nárok na čiastočný invalidný dôchodok, ak sa stal čiastočne invalidným a bol zamestnaný po dobu potrebnú na nárok na tento dôchodok. Podľa § 29 ods. 3 zákona č. 100/1988 Zb., občan je invalidný, ak pre dlhodobo nepriaznivý zdravotný stav a) je neschopný vykonávať akékoľvek sústavné zamestnanie, b) je schopný vykonávať sústavné zamestnanie iba za celkom mimoriadnych podmienok ( nevidomí občania, občania s veľmi ťažkými ortopedickými chybami a pod.). Zdravotné postihnutia podmieňujúce invaliditu podľa písmena b) ustanoví Ministerstvo práce, sociálnych vecí a rodiny Slovenskej republiky všeobecne záväzným právnym predpisom. Podľa § 70 ods. 1 zákona č. 461/2003 Z. z. o sociálnom poistení účinného od 01.01.2004, poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 citovaného zákona, poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 citovaného zákona, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 citovaného zákona, pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 citovaného zákona, pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 citovaného zákona, miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 citovaného zákona, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 citovaného zákona, jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 citovaného zákona, mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 1 písm. b), ods. 3 a ods. 5 citovaného zákona, lekársku posudkovú činnosť pre účely posúdenia zdravotného stavu vykonáva posudkový lekár sociálnej poisťovne príslušnej pobočky ako aj posudkový lekár sociálnej poisťovne, ústredia (ďalej len „posudkový lekár“). V zmysle vyššie citovaných zákonných ustanovení odporkyňa posúdila zdravotný stav navrhovateľa v zmysle ustanovení zákona č. 100/1988 Zb. ako aj podľa ustanovení zákona č. 461/2003 Z. z. Výška invalidného dôchodku navrhovateľa bola v zmysle ustanovení zákona č. 461/2003 Z. z. vo vyššej výške ako podľa ustanovení zákona č. 100/1988 Zb. Keďže navrhovateľ mal podľa zákona č. 461/2003 Z. z. o sociálnom poistení na základe viacerých lekárskych posudkov určenú 75% mieru schopnosti vykonávať zárobkovú činnosť oproti zdravej fyzickej osobe bol následne vykonaný aj prepočet výšky invalidného dôchodku v zmysle príslušných ustanovení zákona č. 461/2003 Z. z. Nakoľko navrhovateľovi bol priznaný čiastočný invalidný dôchodok ešte za účinnosti zákona č. 100/1988 Zb. Odporkyňa bola povinná vykonať prepočet aj podľa zákona č. 100/1988 Zb. Z vykonaných výpočtov dospela k záveru, že výška invalidného dôchodku vypočítaná podľa zákona účinného od 01.01.2004 t. j. zákona č. 461/2003 Z. z. je 7.495,- Sk teda vyššia ako vypočítaná výška invalidného dôchodku v zmysle zákona č. 100/1988 Zb., ktorá dosiahla výšku 6.397,- Sk k 12. februáru 2007, kedy bol navrhovateľ uznaný za invalidného. Závery posudkových lekárov podľa názoru súdu sú logické, pričom vychádzajú z komplexného posúdenia zdravotného stavu navrhovateľa aj s poukazom k miere poklesu vykonávať zárobkovú činnosť na základe odborných vyšetrení a nálezov, ktoré sa nachádzajú v zdravotnej dokumentácii, ktorá je obsahom dávkového a posudkového spisu odporkyne. Všetky tieto odborné lekárske nálezy boli predložené navrhovateľom a tieto boli posúdené posudkovým lekárom Sociálnej poisťovne, pobočky Humenné, ako aj ústredia so sídlom v Humennom. Z týchto dôvodov krajský súd podľa § 250q ods. 2 O.s.p. preskúmavané rozhodnutie zo dňa 27.10.2010 pod č. XXX XXX XXXX X ako vecne správne a zákonné potvrdil. O náhrade trov konania súd rozhodol podľa § 250k ods. 1 v spojení s ustanovením § 250l ods. 2 O.s.p. a nakoľko navrhovateľ nebol v konaní úspešný a odporkyňa zo zákona nemá právo na náhradu trov konania, súd rozhodol tak, ako je uvedené vo výrokovej časti rozhodnutia a účastníkom náhradu trov konania nepriznal. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny, a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2011:8010200936.1 (dáta aktuálne k 11. 11. 2026). Záväzné je znenie zverejnené súdom.




